ΓΡΑΠΤΗ ΕΡΩΤΗΣΗ E-1403/98

υποβολή: Pedro Marset Campos (GUE/NGL) και Laura González Álvarez (GUE/NGL) προς την Επιτροπή

(11 Μαΐου 1998)

Θέμα: Παρατυπίες στη διεκπεραίωση του Ειδικού Σχεδίου για τον Λιμένα της Ιμπίθα (Βαλεαρίδες - Ισπανία)

Η Επιτροπή Χωροταξίας της Ιμπίθα και της Φορμεντέρα ενέκρινε το προταθέν Ειδικό Σχέδιο για τιν Λιμένα της Ιμπίθα, η προαπαιτούμενη όμως Μελέτη Περιβαλλοντικών Επιπτώσεων εισήχθη στο φάκελλο του σχεδίου αυτού με μεγάλη καθυστέρηση, σε σχέση με τη διαδικασία δημόσιας ενημέρωσης, με αποτέλεσμα οι ενέργειες της Γενικής Διεύθυνσης Λιμένων να πραγματοποιηθούν χωρίς την ύπαρξη της προαναφερθείσας μελέτης. Η δημοσίευση των συμπερασμάτων της μελέτης περιβαλλοντικών επιπτώσεων προκάλεσε κοινωνική αναστάτωση, εφόσον αυτά επεσήμαιναν σειρά σοβαρότατων περιβαλλοντικών προβλημάτων που αφορούν κυρίως το φυσικό, κοινωνικό και πολιτιστικό περιβάλλον που, επιπλέον, έχουν σημαντικές κοινωνικές επιπτώσεις στο υπόλοιπο νησί, τη βασική οικονομική δραστηριότητα του οποίου αποτελεί η τουριστική βιομηχανία. Προξενεί κατάπληξη το γεγονός ότι ένας οργανισμός με το κύρος και την αξιοπιστία του Συλλόγου Αρχιτεκτόνων των Βαλεαρίδων Νήσων, ο οποίος αντιτίθεται στο Σχέδιο για τον Λιμένα της Ιμπίθα, έχοντας παρουσιάσει σοβαρά επιχειρήματα, δεν κλήθηκε να γνωμοδοτήσει από τη Γενική Διεύθυνση Περιβαλλοντικής Αξιολόγησης και Πληροφόρησης.

Το σχέδιο αυτό, εάν εφαρμοσθεί, θα έχει σοβαρές και μη αναστρέψιμες επιπτώσεις στο σημερινό τοπίο της πόλης της Ιμπίθα και του λιμένα της και, ιδιαίτερα, στις τοποθεσίες "Faro de Botafoch", "Isla Grossa" και "Isla Valerino", καθώς και στις παρακείμενες περιοχές όπως η "Platja des duros" - που θα εξαφανισθεί ολοκληρωτικά - στις οποίες γίνεται ειδική αναφορά στο Επαρχιακό Χωροταξικό Σχέδιο των Βαλεαρίδων και το Γενικό Σχέδιο Αστικής Χωροταξίας της Πόλης της Ιμπίθα, που σήμερα βρίσκονται σε ισχύ και εφαρμόζονται και που τις χαρακτηρίζουν "τοπία ειδικής προστασίας", ενώ θα καταστραφεί και μία περιοχή τουριστικών κατοικιών και θα υπάρξουν σοβαρότατες συνέπειες για τη χλωρίδα και την πανίδα, τόσο στην ξηρά, όσο και στη θάλασσα.

1. Έχει υπόψη της η Επιτροπή την περιγραφείσα κατάσταση;

2. Σε ποιές ενέργειες θα μπορούσε να προβεί η Επιτροπή με στόχο να διασφαλισθεί η εφαρμογή, εκ μέρους των ισπανικών αρχών, της κοινοτικής περιβαλλοντικής νομοθεσίας και, συγκεκριμένα, των οδηγιών: 85/337/ΕΟΚ(1), σχετικά με την εκτίμηση των επιπτώσεων ορισμένων δημόσιων και ιδιωτικών έργων για το περιβάλλον, 92/43/ΕΟΚ(2), σχετικά με τη διατήρηση των φυσικών οικοτόπων της άγριας χλωρίδας και πανίδας και 90/313/ΕΟΚ(3), σχετικά με την ελευθερία πρόσβασης στην πληροφόρηση επί περιβαλλοντικών θεμάτων;

3. Θα μπορούσε η Επιτροπή να αναφέρει εάν το έργο αυτό επωφελείται από διαρθρωτικές παρεμβάσεις της ΕΕ;

4. Θα μπορούσε η Επιτροπή να ανακοινώσει όλες τις πληροφορίες που θα της διαβιβάσουν οι ισπανικές αρχές;

Απάντηση της καςBjerregaard εξ ονόματος της Επιτροπής

(18 Ιουνίου 1998)

Η Επιτροπή δεν έχει γνώση των όσων αναφέρουν τα Αξιότιμα Μέλη του Κοινοβουλίου.

Για να βεβαιωθεί ότι στην συγκεκριμένη περίπτωση τηρήθηκε η οδηγία 85/337/ΕΟΚ του Συμβουλίου σχετικά με την εκτίμηση των επιπτώσεων ορισμένων δημοσίων και ιδιωτικών έργων στο περιβάλλον, η Επιτροπή θα ζητήσει από τις ισπανικές αρχές να της διαβιβάσουν τις σχετικές παρατηρήσεις τους.

Η περιοχή την οποία αφορά το περί ου ο λόγος έργο δεν αποτελεί περιοχή προστασίας των πτηνών δυνάμει του άρθρου 4 της οδηγίας 79/409/ΕΟΚ(4) του Συμβουλίου περί της διατηρήσεως των αγρίων πτηνών. Ούτε εξάλλου υποδείχθηκε εκ μέρους των ισπανικών αρχών ως τοποθεσία προς ενσωμάτωση στο δίκτυο Natura 2000, το οποίο προβλέπεται από την οδηγία 92/43/ΕΟΚ του Συμβουλίου περί της διατηρήσεως των φυσικών ενδιαιτημάτων (οικοτόπων) και της άγριας πανίδας και χλωρίδας.

Τα στοιχεία που υπέβαλαν τα Αξιότιμα Μέλη του Κοινοβουλίου δεν επιτρέπουν στην Επιτροπή να διαπιστώσει κατά πόσον η οδηγία 92/43/ΕΟΚ είναι εφαρμοτέα στα όσα αναφέρεται η παρούσα γραπτή ερώτηση.

Βάσει των πληροφοριών που υποβλήθησαν, η Επιτροπή δεν είναι επίσης σε θέση να αποφανθεί κατά πόσον η οδηγία 90/313/ΕΟΚ του Συμβουλίου σχετικά με την ελευθερία πρόσβασης στις σχετικές με το περιβάλλον πληροφορίες εφαρμόζεται στη συγκεκριμένη περίπτωση. Εξ όσων αναφέρουν τα Αξιότιμα Μέλη του Κοινοβουλίου, δεν προκύπτει ότι οι αρμόδιες δημόσιες αρχές αρνήθηκαν, ως δεν θα ώφειλαν, την πρόσβαση σε περιβαλλοντικές πληροφορίες, κατόπιν αιτήσεως που τους είχε υποβληθεί.

Στο πλαίσιο του επιχειρησιακού προγράμματος 5β Βαλεαρίδες, το μέτρο 2.5 "δράσεις υπέρ του περιβάλλοντος στα αγροτικά κέντρα", που υπάγεται στην αρμοδιότητα των αυτόνομων αρχών, προβλέπει δαπάνη 0,7 εκατομ. Pta (περίπου 4.000 ECU) για την υλοποίηση τμηματικού προγράμματος, καθώς και δαπάνη 1,3 εκατομ Pta (περίπου 7.700 ECU) για την εκτέλεση ειδικού προγράμματος στην Ibiza και την Formentara.

Είναι δυνατόν να χρησιμοποιήθηκε ένα από τα ανωτέρω ποσά ως πιστώσεις μελετών για το "ειδικό έργο του λιμένος της Ibiza". Ωστόσο, η τελευταία έκθεση εκτέλεσης του προγράμματος δεν περιέχει περαιτέρω διευκρινίσεις όσον αφορά το ζήτημα αυτό, ούτε και σχετικές αναφορές.

(1) ΕΕ L 175, 5.7.1985, σελ. 40.

(2) ΕΕ L 206, 22.7.1992, σελ. 7.

(3) ΕΕ L 158, 23.6.1996, σελ. 56.

(4) ΕΕ L 103, 25.4.1979.